#GDH ร่วมกับ สมาคมสุนัขนักบําบัดแห่งประเทศไทยจัดกิจกรรมฮีลใจ “PAWSITIVE DAY” นำทีมน้องหมานักบำบัดมาทำกิจกรรมฮีลใจถึงออฟฟิศ!!

ชาร์ตความสุขจนใจฟู ด้วยการสะสมพลังบวกกับทีมนักบําบัดสี่ขาที่น่ารักที่สุดในโลก กับกิจกรรมฮีลใจ “PAWSITIVE DAY”  โดย GDH ร่วมกับ สมาคมสุนัขนักบําบัดแห่งประเทศไทย    นําทีมน้องหมานักบำบัดมาปลอบโยน และทำกิจกรรมบำบัดพนักงาน  ณ บริษัทหับโห้หิ้น บางกอก จำกัด  งานนี้ จินา โอสถศิลป์ ประธานเจ้าหน้าที่บริหาร บริษัท จีดีเอช ห้าห้าเก้า จำกัด พร้อมผู้บริหาร  ปรียาวรรณ ภูวกุล, วรรณฤดี พงษ์สิทธิศักดิ์     รวมถึงผู้กำกับ กอล์ฟ ปวีณ ภูริจิตปัญญา, ไตเติ้ล กิตติภัค ทองอ่วม และนักแสดง ต่าย ชุติมา ทีปะนาถ พร้อมด้วยพนักงานในบริษัทจีดีเอช และบริษัทในเครือ มาทำกิจกรรมร่วมกัน    เรียกว่าบรรยากาศคึกคักตั้งแต่เปิดตัว “ทีมน้องหมานักบําบัด” ทั้ง 17 ทีม  มาพร้อมเอเนอจี้แบบเกินร้อย   ทำเอาพี่ ๆ เหล่าทาสน้องหมา เต็มอิ่มไปกับ 2 ชั่วโมง กับการคลุกวงในทั้งกอด ทั้งสัมผัสกับเพื่อนซี้สี่ขา ผ่านเกมและกิจกรรมที่ทั้งคนและน้องหมาได้ใกล้ชิดกันแบบสุด ๆ 

นอกจากนี้ ทางกิจการร่วมค้าวิมานหนาม ที่ได้จัดฉายภาพยนตร์วิมานหนามรอบพิเศษไปแล้วนั้น ได้นำรายได้จำนวน 100,000 บาท  มาร่วมสมทบทุน เพื่อสนับสนุน สมาคมสุนัขนักบําบัดแห่งประเทศไทย  โดยมี วรกร โอสถารยกุล  ผู้ก่อตั้งและผู้ริเริ่มหลักสูตร ที่ได้มาตรฐานโลกเป็นครั้งแรกในประเทศไทย เป็นผู้รับมอบ       เพื่อเป็นการซัปพอร์ตทีมสุนัขนักบําบัดได้ทําหน้าที่ คืนประโยชน์ให้สังคมได้อย่างเต็มที่  
 จินา โอสถศิลป์ กล่าวว่า “การร่วมมือกันระหว่าง GDH และ สมาคมสุนัขนักบําบัด ในครั้งนี้เกิดขึ้น หลังจากที่เราได้มีการพูดคุยกันถึงเจตนารมณ์ของสมาคม ที่มีใจในการคืนประโยชน์ให้แก่สังคม   ผ่านการนําทีมน้องหมานักบําบัดเข้าไปช่วยเหลือและสร้างรอยยิ้มให้แก่คนในสังคมที่ต้องการความช่วยเหลือหรือกําลังใจ ไม่ว่าจะเป็นผู้ป่วย เด็ก, ผู้พิการ, ผู้สูงวัย หรือผู้ที่ต้องการกำลังใจ เช่น วัยทำงาน  ที่บางวันอาจจะเจอ ความเหนื่อย ความเครียด  เราอยากสนับสนุนกิจกรรมดี ๆ เหล่านี้ ให้เป็นที่รู้จักมากยิ่งขึ้น     จึงขอสมทบทุนจำนวน 100,000 บาท          เพื่อสนับสนุนผ่านโครงการ Give to Give เพื่อสร้างทีมสุนัขนักบําบัดจิตอาสา ออกไปช่วยเหลือสังคมต่อไป และขอขอบคุณทุกคนที่มาร่วมฮีลใจ และทำกิจกรรมดี ๆ ร่วมกันในครั้งนี้ค่ะ”

สนใจร่วมสนับสนุนโครงการ สามารถสนัสบสนุนได้ที่ ชื่อบัญชี สมาคมสุนัขนักบำบัด บัญชีธนาคาร กสิกรไทย เลขที่บัญชี 1783342681
หรือสอบถามรายละเอียดการนำน้องหมาเข้าร่วมโครงการได้ที่ 062-7077-999 หรือ FB: therapydogthailand
#GDH